LIETUVOS RESPUBLIKOS ŽEMĖS ŪKIO

MINISTRAS

ĮSAKYMAS

DĖL ŽEMĖS ŪKIO MINISTRO 2007 M. BALANDŽIO 6 D. ĮSAKYMO NR. 3D-153 „DĖL LIETUVOS KAIMO PLĖTROS 2007–2013 METŲ PROGRAMOS ADMINISTRAVIMO TAISYKLIŲ patvirtinimo“ PAKEITIMO

2014 m. spalio 2 d. Nr. 3D-690

Vilnius

1. P a k e i č i u Lietuvos kaimo plėtros 2007–2013 metų programos administravimo taisykles, patvirtintas Lietuvos Respublikos žemės ūkio ministro 2007 m. balandžio 6 d. įsakymu Nr. 3D-153 „Dėl Lietuvos kaimo plėtros 2007–2013 metų programos administravimo taisyklių patvirtinimo“:

1.1. Pakeičiu 54 punktą ir jį išdėstau taip:

„54. Jei Programos priemonės įgyvendinimo taisyklėse nurodyta, kad parama pagal priemonę mokama nepažeidžiant valstybės pagalbos reikalavimų, vadovaujantis 2006 m. gruodžio 15 d. Komisijos reglamentu (EB) Nr. 1998/2006 dėl Sutarties 87 ir 88 straipsnių taikymo de minimis pagalbai (OL 2006 L 379, p. 5) (taikoma paraiškoms, dėl kurių sprendimai skirti paramą priimti iki 2014 m. liepos 1 d.) ir 2013 m. gruodžio 18 d. Komisijos reglamentu (ES) Nr. 1407/2013 dėl Sutarties dėl Europos Sąjungos veikimo 107 ir 108 straipsnių taikymo de minimis pagalbai (OL 2013 L 352 p. 1) (taikoma paraiškoms, dėl kurių sprendimai skirti paramą priimami nuo 2014 m. liepos 1 d.), Agentūra, vadovaudamasi Suteiktos valstybės pagalbos registro nuostatų, patvirtintų Lietuvos Respublikos Vyriausybės 2005 m. sausio 19 d. nutarimu Nr. 35 „Dėl suteiktos valstybės pagalbos registro įsteigimo, jo nuostatų patvirtinimo ir veiklos pradžios nustatymo“, 11 punktu ir Suteiktos valstybės pagalbos registravimo taisyklėmis, patvirtintomis Lietuvos Respublikos konkurencijos tarybos 2005 m. rugsėjo 29 d. nutarimu Nr. 1S-111 „Dėl suteiktos valstybės pagalbos registravimo taisyklių patvirtinimo“, patikrina informaciją apie visą per einamuosius ir dvejus ankstesnius pareiškėjo mokestinius metus gautą nereikšmingą (de minimis) pagalbą ir ar bendra nereikšmingos (de minimis) pagalbos suma neviršija leidžiamo nereikšmingos (de minimis) pagalbos dydžio. Jei pareiškėjui suteikus apskaičiuotą nereikšmingos (de minimis) pagalbos dydį būtų viršijama bendra leistina nereikšmingos (de minimis) pagalbos suma, negali būti suteikiama net ta nereikšmingos (de minimis) pagalbos dalis, kuri šios sumos neviršija.“

1.2. Pakeičiu 60 punktą ir jį išdėstau taip:

„60. Paramos suma eurais per visą paramos mokėjimo laikotarpį apskaičiuojama atsižvelgiant į 2014–2020 m. regioninės valstybės pagalbos gairių (2013/C 209/01) (OL 2013 C 209, p. 1) 20 ir 90 punktus ir Komisijos komunikato dėl orientacinių ir diskonto normų nustatymo metodo pakeitimo (OL 2008 C 14, p. 6) nuostatas. Paramos gavėjui faktiškai sumokėta paramos suma negali viršyti paramos sumos eurais, apskaičiuotos priimant sprendimą dėl paramos suteikimo.“

2. N u s t a t a u, kad šio įsakymo 1.2 papunktyje nurodytas taisyklių pakeitimas įsigalioja 2015 m. sausio 1 d.

Žemės ūkio ministrė	Virginija Baltraitienė